Ungathanda ukufunda lesi sihloko ngalolu limi: %%?
Umndeni wami wangiphikisa ngezindlela ezihlukahlukene. Umama wangincenga ukuba ngiyeke ukutadisha futhi wazama ukubonisana nami. Izikhathi eziningi, ngangivele ngizithulele. Uma kwenzekile ngasho okuthile, sasivame ukuqophisana ngoba sobabili sasizama ukubonisa ukuthi esikushoyo kwakunembile. Manje ngiyaqonda ukuthi ukube ngangiyihlonipha kakhudlwana imizwa kamama nezinkolelo zakhe, sasingase singaphikisani kakhulu. Abazali bami banginika imisebenzi eminingi yasekhaya ukuze ngingahambi. Ngezinye izikhathi, babengikhiyela ngaphandle noma bangangishiyeli ukudla.
Ngezinye izikhathi ngangingaqiniseki ngokuthi uJehova wayefuna yini ngimelane nabazali bami ngale ndlela. Ngakho ngathandaza kuJehova futhi ngazindla ngalokho iBhayibheli elikushoyo ngothando lwakhe. Lokhu kwangenza ngaba nombono omuhle futhi ngaqonda ukuthi abazali bami babengiphikisa ngoba bekhathazekile ngami. UJehova wangisiza ukuba ngilungise ukucabanga kwami futhi ngazi okufanele ngikwenze. Kanti futhi, lapho ngiya njalo enkonzweni, ngangiyijabulela ngokwengeziwe. Ngempela, ngangifuna ukuba yiphayona.
Ngafunda okuningi ngoJehova lapho ngikhonza eJapane, eNepal naseBangladesh. Abantu bakulawo mazwe banendlela yokuphila, imikhuba namasiko okungefani. Futhi umuntu ngamunye uhlukile. Ngiye ngabona indlela uJehova anakekela ngayo abantu ngabanye, abamukele, abasize futhi ababusise.
Ziningi izinto engingambonga ngazo uJehova. Ungivumele ukuba ngimazi ngenze nomsebenzi wakhe, futhi ungiphe umyeni ongumKristu okahle. UNkulunkulu ungisizile ukuba ngenze izinqumo ezinhle, futhi manje nginobuhlobo obuhle naye nomndeni wami. Mina nomama sesiphinde saba abangane ngenxa yosizo lukaJehova. Ngibonga ngokusuka enhliziyweni ngokuthi ngakwazi ukuba nokuthula noNkulunkulu nomama.